1. Tista' taħrab mir-realtà, tinjoraha u tgħix il-ħajja bħallikieku ma teżistix. Fid-dinja ta' kuljum diversi huma dawk li, tant ma jkunux iridu jemmnu dak li jkunu qed jisimgħu li jidħlu jgħixu f'qoxra għalihom. Jimpurtahom sempliċement minn dak li jinteressahom l-iktar direttament. Il-familja, ix-xogħol, il-passatempi jafu jeżerċitaw din l-influwenza fuqna lkoll. Biss hemm mument meta dak li jkun għaddej verament jilħqek. Meta ssib lilek innifsek tiffaċċja r-realtà għax ma tistax taħrab minnha, anzi trid bilfors tiffaċċjaha. Sitwazzjoni aggravata 2. Dawk bħali, u diversi oħra li qamu u ħarġu iktar kmieni minn dak li kienu jagħmlu qabel biex jaqbdu l-karozza u jmorru għad-dinja tax-xogħol sabu lilhom infushom f'dinja ġdida għalihom. Ir-realtà tal-istat li fih ninsabu, u tal-fatt li ma ġewx meħuda d-deċiżjonijiet li setgħu ttieħdu, il-pajjiż spiċċa wieqaf. It-traffiku huwa fih innifsu sfida, ma hemmx dubju. Biss f'dawn it-tlett snin, jew b'dak li ma sarx, jew b'dak li suppost sar, l-affarijiet iggravaw ruħhom sew. Dawk li b'xi mod kienu semgħu lill-Oppożizzjoni titkellem dwar is-sitwazzjoni, kif ukoll li ressqet għall-assistenza tal-Gvern ideat differenti u ġodda, u ma tawx każ, issa sabu ruħhom mar-realtà. Roadmap ineżistenti 3. Diversi ma kienux taw każ ta' dak li kien għaddej. Imma dawk li semgħu lill-Gvern jitkellem qabel, fl-Oppożizzjoni, dwar kemm kollox qabel kien diżastruż u kemm huma kellhom is-soluzzjoni għax għandhom "roadmap" ftakru ħafna. Fehmu f'daqqa li l-Partit Laburista kien daħaq waħda kbira b'ħafna. Irrealizzaw li altru dak li ngħad, u altru dak li qiegħed isir. Għax jekk Gvern ma jagħtix importanza lis-sistema tat-trasport, kif iħaffef u jipprova jsib soluzzjonijiet għaliha, allura jkollu l-lista ta' prijoritajiet nazzjonali ta' taħt fuq. Anzi, kif jiġri, billi ħafna kienu fil-karozza jisimgħu qabblu wkoll mad-diversi skandli li l-membri tal-poter qed jidħlu u joħorġu minnhom fejn huma l-prijoritajiet. Il-kuntrasti qed jikbru 4. Kien hemm min fehem tul dawn is-sebat'ijiem li l-attenzjoni ta' wħud mhijiex sabiex jiġu solvuti dawn il-problemi li aħna lkoll immissu magħhom. Kien hemm min irrealizza li waqt li hu kien moħħu biex jasal fil-ħin għal fuq il-post tax-xogħol, kien hemm diversi li għax huma "ħbieb tal-ħbieb" ħobżhom maħbuż. Daħlu iktar il-kuntrasti li qegħdin naraw jikbru. L-ewwel bejn dawk li għandhom u dawk li qed jonqoshom iktar fuq naħa. It-tieni, dawkli għandhom paga dieħla jagħmlu x'jagħmlu u oħrajn li jekk jaslu tard għax-xogħol, proprju minħabba t-traffiku, jaqtgħulhom mill-paga. Il-pakketti tas-salarji, tal-konsulenzi li qed nisimgħu bihom idaħħlu fil-but lil diversi ħaddiema li qegħdin fl-inqas skala u li jridu jlaħħqu bil-part-time. 5. Is-sinjali u reazzjonijiet popolari għal dan diġà bdew jidhru. Jekk hemm min qiegħed jaħseb li jista' jagħmel li jrid għax il-poplu aljenat u mhux ser jagħti każ qiegħed huwa stess jaħrab mid-dinja ta' hawn barra. Il-meeting finali tal-20 ta' Settembru lura fuq il-Fosos immarka l-ewwel differenza. Kien hemm mill-ġdid dak id-demm li l-partit, bħala wieħed tal-massa, kapaċi jirrappreżenta lura fil-ħidma u fil-linja politika demokratika kristjana tiegħu. Kull min ġie jaf li kien hemm ġabra tajba ta' eluf li attendew. It-tieni, l-aħbar li dehret fil-Maltatoday bħal lum ġimgħa li d-differenza bejn il-partiti naqset sew għal tlieta fil-mija (3%) hija indikazzjoni ċarissima li hemm min qiegħed jifhem dak li hu għaddej. 6. Għax il-pajjiż qiegħed jara li hemm kuntrast qawwi bejn dak kollu li ngħad qabel l-elezzjoni u dak li qiegħed isir illum. Il-fatt li min għandu l-poter f'idejh qiegħed iħallat l-interessi nazzjonali ma' tiegħu personali mhu nieżel tajjeb xejn. Fundamentali f'dan huwa l-mod xejn konvinċenti li bih il-Prim Ministru qiegħed jaħrab milli jieħu l-passi neċessarji biex ineħħi minn miegħu dellijiet qawwija ta' korruzzjoni u mġieba żbaljata. Waqt li qed naqra dwar ħajjet Clement Attlee, konsidrat bħala wieħed mill-aqwa Prim Ministri Ingliżi, mudell ta' mġieba u li kien ġej mill-Partit Laburista sibt din is-sentenza: "Attlee had, in modern parlance, zero tolerance to sleaze". Illum f'pajjiżna dan bla ebda mod ma jista' jingħad. Fi triqitna qegħdin 7. Il-pajjiżħ qiegħed jifhem u jgħarbel. Il-Gvern, fuq in-naħa l-oħra, huwa nieżel u jaħrab. Dan għax qed jibbaża l-kampanja tiegħu fuq kemm iqassam u jixtri, mhux f'li jwettaq is-sewwa. Iħossu komdu li għandu biżżejjed maġġoranza ta' voti u ta' siġġijiet parlamentari li ħadd ma jista' b'xi mod jilħqu u m'għandux bżonn ibiddel triqtu. Fuq l-oħra, l-Oppożizzjoni miexja 'l quddiem. Ir-riżultati juru li l-miżien tal-kejl politiku qiegħed jiċċaqlaq min-naħa għall-oħra. Naturalment, għadha ma waslitx għax hija fi triqitha. Triq li fiha s-sitwazzjoni tat-traffiku qegħda tiftaħ iktar l-opportunità biex tilħaq u twaqqaf lill-Gvern minn din l-imġieba mill-iktar żbaljata.
It-traffiku Laħaqhom u Waqqafhom.